
Ivan Galamian and Elisabeth Green “PRINCIPLES OF VIOLIN PLAYING AND TEACHING’, 
izdavač: Pearson Educatin; 1962. Englewood Cliffs, New Jersey; strana 174 + ilustracije, jezik: 
engleski. 


“Postoji mnogo sistema sviranja na violini; neki su dobri, neki pristojni, neki loši. Na narednim 
stranicama pokušao sam da izložim sistem za koji vjerujem da je najpraktičniji, ali ne tvrdim da je 
i jedini ispravan ili jedini moguć." Ivan Galamian. PRINCIPLES OF VIOLIN PLAYING AND 
TEACHING (New Jersey, 1962.) Ovim riječima autor knjige započinje predgovor djela želeći da 
na samom početku da čitaocu do znanja da je pisanje ovakvog štiva uvijek neizvjestan poduhvat 
imajući u vidu da niti jedan oblik pisanog kazivanja ne može da odmijeni direktan odnos i kontakt 


profesora i učenika. 


Ivan Alexander Galamian je jedan od najuticajnijih profesora violine dvadesetog vijeka. Galamian 
uči violinu kod Konstantina Mostrasa, a kasnije studira kod Lisijena Kapea. Godine 1924. debituje 
u Parizu, ali zbog problema sa zdravljem ali i iz velike ljubavi prema pedagogiji napušta javnu 
scenu i u potpunosti se posvećuje radu sa mladim violinistima. Među njegovim najpoznatijim 
učeniima su Itzchak Perlman, Pinchas Zukerman, Kyung-Wha Chung i Michael Rabin. Galamian 
je u svom principu spojio elemente ruske i francuske škole tehnike violine. 
Napisao je dvije knjige iz metodike violine, Principles of Violin Playing and Teaching (1962) i 
Contemporary Violin Technique (1962). 


Publikacija Principles of Violin Playing and Teaching se sastoji od uvoda pod naslovom Što se 
tiče ove knjige, Predgovora, zvaničnog uvoda Mane nekih današnjih sistema, potom slijedi prva 
glava Tehnika i interpretacija, druga glava Lijeva ruka, treća glava Desna ruka, četvrta glava koja 
nosi naziv O vežbanju, te knjigu privodi kraju zaključkom = Nekoliko reči za profesora. 
Ova knjiga je započeta na insistiranje nekih studenata profesora Galamiana koji su smatrali da je 
neophodno da se njegova praktična rješenja predaju u ruke narednih generacija, a Elizabet Grin 
je bila ta koja je sve potrebno stavila na papir. Profesor Galamian budući da nije sam pisao riječi 
na papiru priznaje da djelo ne pripada samo njemu. U skladu sa ovim obrazloženjem treba 
naglasiti da u ostatku prikaza autor navodi u jednini čime se ne umanjuje značaj rada koautora 
Elizabet Grin. 
Naime, u knjizi autor stavlja akcenat na međuzavisnost elemenata violinske tehnike, te napominje 


sa značajem da jedan od najvažnijih elemenata violinske tehnike nisu čisto fizička i mehanička 


pitanja već mentalna kontrola nad njima. Autor smatra da se ključ za lakoću i tačnost, ali i za 
sposobnosti da se slijed komande uma i fizičkog odgovora učinimo onoliko brzim i preciznim 
koliko je god to moguće. 
Uglavnom u svakom od navedenih poglavlja autor insistira na kratkim notnim primjerima. Pored 
isključivo tehničkih notnih primjera najveći broj je onih koji su izvođačima poznati i prema 
problematici vrlo poznati iz violinske literature među kojima se nalaze melodije iz: Bah (Bach) 
Partita No.1 u h-mollu, Brams (Brahms) Koncert u D-duru, Krojcer (Kreutzer) 42 studije, br.7, 
Mendelson (Mendelssohn) Koncert u e-mollu kao i mnogi drugi. Pored notnih primjera knjiga 
obiluje i fotografijama postavke desne i lijeve ruke te držaja gudala pri određenim tehničkim 
zahtjevima. 

U poglavlju Lijeva ruka autor skreće pažnju na stav tijela interpretatora, držanje instrumenta sa 
posebnom pažnjom obrađujući postavku šake, prstiju i palca. Poseban naslov u ovom poglavlju 
zauzima tema intonacije i njene izgradnje. Pod naročite tehničke probleme autor svrstava 
promjene pozicija, dvohvate, trilere, picikato lijeve šake, flažolete, hromatski glissando, vibrato | 
prstorede te svakoj od ovih tema posveđuje posebnu pažnju. 
Poglavljem Desna ruka obrađuje temeljna načela u tehnici gudala, a to su: sistem opruga, držanje 
gudala, fizički pokreti ruke, šake i prstiju i povlačenje ravnog poteza gudala. Vrste poteza gudala 
su zauzele značajno mjesto u ovom poglavlju sa velikim brojem notnih primjera koji nude 
adekvatna rješenja za postizanje dobrih i valjanih rezultata u vježbanju. 
Vrlo važan dio knjige predstavlja četvrto poglavlje koje nosi naziv O vježbanju u kom autor navodi 
da je put ka majstorstvu dug i težak, ali da nema ničeg vrijednijeg za instrumentalistu od 
sposobnosti da radi efikasno. Pod efikasnošću autor podrazumjeva maksimalne rezultate uz 
korišćenje minimuma vremena. Za važne aspekte u vježbanju autor smatra budnost u vježbanju, 
ciljeve, tzv. periode izgradnje, interpretacije i izvedbe. 
Način na koji je autor obradio sve navedene teme i podteme su izuzetno pitke i razumljive za sve 
srednje i više nivoe obrazovanja. Svakako je ovo štivo odličan alat kako za studente tako i za 
profesore jer na vrlo inspirativan način obrađuje teme koje same po sebi ne zvuče kao inspirativne 
poput vježbanja skala i tehničkih detalja. Korišćenjem i proučavanjem ovakve literature moguće 
je na više nivoa unaprijediti svoja znanja i tehniku, ali svoj odnos ka procesu vježbanja i 
interpretacije. lako je ova knjiga posvećena violinskoj tehnici ona ništa manje korisna nije za bilo 


kog gudača, ali i instrumentalca uopšte. 


